**PLUNGĖS RAJONO SAVIVALDYBĖS**

**TARYBA**

**SPRENDIMAS**

**DĖL PLUNGĖS RAJONO SAVIVALDYBĖS MOKSLO RĖMIMO PROGRAMOS LĖŠŲ SKYRIMO IR NAUDOJIMO TVARKOS APRAŠO ir PLUNGĖS RAJONO SAVIVALDYBĖS MOKSLO RĖMIMO PROGRAMOS LĖŠŲ SKIRSTYMO KOMISIJOS DARBO REGLAMENTo patvirtinimo**

2020 m. vasario 13 d. Nr. T1-7

Plungė

VadovaudamasiLietuvos Respublikos vietos savivaldos įstatymo 16 straipsnio 2 dalies 6 punktu, 18 straipsnio 1 dalimi ir Lietuvos Respublikos švietimo įstatymo 58 straipsnio 1 dalies 1 punktu, Plungės rajono savivaldybės taryba n u s p r e n d ž i a:

1. Patvirtinti:

1. 1. Plungės rajono savivaldybės Mokslo rėmimo programos lėšų skyrimo ir naudojimo tvarkos aprašą (1 priedas);

1. 2. Plungės rajono savivaldybės Mokslo rėmimo programos lėšų skirstymo komisijos darbo reglamentą (2 priedas).

2. Pripažinti netekusiu galios Plungės rajono savivaldybės tarybos 2017 m. kovo 30 d. sprendimą Nr. T1-58 „Dėl Plungės rajono savivaldybės mokslo rėmimo programos lėšų skirstymo komisijos darbo reglamento ir mokslo rėmimo programos kriterijų aprašo patvirtinimo“.

Savivaldybės meras Audrius Klišonis

Plungės rajono savivaldybės

tarybos 2020 m. vasario 13 d.

sprendimo Nr. T1-7

1 priedas

**PLUNGĖS RAJONO SAVIVALDYBĖS MOKSLO RĖMIMO PROGRAMOS LĖŠŲ SKYRIMO IR NAUDOJIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Plungės rajono savivaldybės Mokslo rėmimo programos lėšų skyrimo ir naudojimo tvarkos aprašas (toliau – Aprašas) nustato programos lėšomis siūlomas rėmimo kryptis, lėšų skyrimo tvarką ir principus, kuriais vadovaujasi Savivaldybės tarybos sprendimu sudaryta Mokslo rėmimo programos lėšų skirstymo komisija (toliau – Komisija).

2. Šio Aprašo paskirtis:

2.1. apibrėžti skiriamų Savivaldybės lėšų paskirstymo principus;

2.2. užtikrinti visiems vaikams, nepriklausomai nuo jų socialinės padėties, gyvenamosios vietos, mokyklos tipo, amžiaus, lyties, galimybes dalyvauti olimpiadose, konkursuose, turinčiose regioninį, respublikinį arba tarptautinį statusą;

2.3. nustatyti bendrojo ugdymo mokyklų ir meno mokyklų mokinių, pasiekusių aukštų rezultatų rajoninėse, respublikinėse ir tarptautinėse olimpiadose ir konkursuose, bei juos parengusių mokytojų skatinimo piniginėmis premijomis skyrimo tvarką;

2.4. nustatyti kitas lėšų skyrimo gaires ir sritis Komisijos nariams, kuriomis vadovaudamasi, Komisija teikia siūlymus dėl lėšų paskirstymo Plungės rajono savivaldybės administracijos direktoriui.

3. Šio Aprašo kriterijais nustatytos veiklos švietimo rėmimo teisės aktų nustatyta tvarka gali būti remiamos Savivaldybės biudžeto, švietimo teikėjų, kitų fizinių ir juridinių asmenų lėšomis.

**II SKYRIUS**

**PROGRAMOS LĖŠŲ SKIRSTYMAS**

4. Kiekvienų metų pradžioje, patvirtinus Savivaldybės biudžetą, į posėdį susirinkusi Komisija nusprendžia, kokiomis dalimis einamaisiais metais bus paskirstomos Mokslo rėmimo programos lėšos, atsižvelgiant į gautus asignavimus.

5. Atsižvelgiant į kasmet skiriamą finansavimą, Mokslo rėmimo programos lėšas Komisijai siūloma paskirstyti šioms reikmėms:

5.1. nacionalinių ir regioninių olimpiadų, varžybų, konkursų dalyvių (prireikus - ir mokytojų) kelionės ir nakvynės išlaidoms kompensuoti;

5.2. piniginėms premijoms skirti mokiniams, pasiekusiems aukštų rezultatų regioninėse, nacionalinėse, tarptautinėse olimpiadose ar konkursuose, ir juos rengusiems mokytojams;

5.3. padėkos raštams ir kitoms reprezentacinėms išlaidoms;

5.4. konkursų ir tradicinių rajono renginių organizavimui;

5.5. pedagogų kvalifikacijos tobulinimo renginių organizavimui ar jų kelionės išlaidų padengimui;

5.6. Gabių vaikų ugdymo programai vykdyti;

5.7. edukacinių erdvių zonų įkūrimui arba atnaujinimui rajono švietimo įstaigose;

5.8. IKT plėtrai švietimo įstaigose;

5.9. kitoms su švietimo sritimi susijusioms reikmėms, Komisijos sprendimu.

6. Programos lėšos skiriamos:

6.1. 5.1., 5.2., 5.3, 5.4, 5.5. ir 5.9. punktuose nurodytos lėšos skiriamos Administracijos direktoriaus įsakymu, Komisijos (arba Administracijos direktoriaus, jei to pageidauja Komisija) nustatyta tvarka. Taip pat lėšos gali būti skiriamos gavus įstaigų ar kitų suinteresuotų asmenų prašymus, gavus Mokslo rėmimo programos Komisijos daugumos narių pritarimą;

6.2. 5.6., 5.7., 5.8. punktuose nurodytų lėšų skirimo tvarkos nustatomos Administracijos direktoriaus įsakymais, Komisijos teikimu.

**III SKYRIUS**

**PINIGINIŲ PREMIJŲ SKYRIMAS UŽ AUKŠTUS PASIEKIMUS OLIMPIADOSE IR KONKURSUOSE**

7. Su prašymu skirti pinigines premijas už aukštus rezultatus regioninėse, nacionalinėse ir tarptautinėse olimpiadose ir konkursuose bei juos parengusius mokytojus apdovanoti turi teisę visos Plungės rajono bendrojo ugdymo mokyklos ir neformaliojo švietimo įstaigos.

8. Komisija, metų pradžioje nustatydama, kokiomis dalimis bus skirstomos lėšos einamaisiais metais, nustato konkrečią pinigų sumą, kokia bus skirta premijoms, ir nustato konkrečių premijų skaičių Plungės rajono meno mokykloms. Piniginių premijų dydžius bendrojo ugdymo mokykloms Komisija nustato, atsižvelgdama pagal pateiktus įstaigų prašymus.

9. Piniginių premijų skyrimo pagrindiniai principai:

9.1. piniginė premija gali būti skiriama mokiniui ar kolektyvui už laimėtą pirmą, antrą ar trečią vietą regioniniame (išskyrus meno mokyklas), nacionaliniame ar tarptautiniame konkurse ar olimpiadoje;

9.2. vadovui ar mokytojui, parengusiam piniginę premiją gavusį mokinį ar kolektyvą, skiriamas ne didesnis nei 50 procentų mokinio gautos piniginės premijos dydžio piniginis apdovanojimas už kiekvieną parengtą mokinį ar kolektyvą, laimėjusį prizinę vietą;

9.3. įstaigos, teikiančios prašymus svarstyti mokinius ar kolektyvus bei jų vadovus piniginėmis premijomis apdovanoti, privalo pateikti siūlomo mokinio ar kolektyvo diplomą, liudijantį apie laimėtą aukščiausią prizinę vietą ir (jei diplome nenurodyta) informaciją apie konkursą ar olimpiadą (kur vyko, kiek dalyvavo konkursantų ir kokioms šalims atstovavo). Komisija turi teisę paprašyti papildomų dokumentų, siekdama įvertinti prašomos premijos tikslingumą;

9.4. jeigu bendrojo ugdymo mokyklų ar meno mokyklų mokiniai dalyvauja keliuose konkursuose ar olimpiadose ir pasiekia rezultatų, suteikiančių teisę gauti piniginę premiją, tai apdovanojimas pinigine premija skiriamas už geriausią tais metais pasiektą rezultatą.

10. Komisija turi teisę siūlyti Administracijos direktoriui patvirtinti ir papildomus lėšų skyrimo kriterijus, atsiradus nenumatytoms aplinkybėms.

**IV SKYRIUS**

**BAIGIAMOSIOS NUOSTATOS**

11. Aprašo nuostatos ir Administracijos direktoriaus įsakymai, susiję su Aprašo nuostatų įgyvendinimu, skelbiami Plungės rajono savivaldybės tinklalapyje.

12. Aprašas gali būti keičiamas arba naikinamas Plungės rajono savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Plungės rajono savivaldybės

tarybos 2020 m. vasario 13 d.

sprendimo Nr. T1-7

2 priedas

**PLUNGĖS RAJONO SAVIVALDYBĖS MOKSLO RĖMIMO PROGRAMOS LĖŠŲ SKIRSTYMO KOMISIJOS DARBO REGLAMENTAS**

**I SKYRIUS**

**BENDROJI DALIS**

1. Plungės rajono savivaldybės Mokslo rėmimo programos lėšų skirstymo komisija (toliau -Komisija) sudaroma ir veikia, vadovaudamasi Plungės rajono savivaldybės Mokslo rėmimo programos lėšų skyrimo ir naudojimo tvarkos aprašu, šiuo Reglamentu ir kitomis Plungės rajono savivaldybės Administracijos direktoriaus nustatytomis tvarkomis, numatytomis Plungės rajono savivaldybės Mokslo rėmimo programos lėšų skyrimo ir naudojimo tvarkos aprašo 6 punkte.

2. Šis Darbo reglamentas nustato Komisijos darbo tvarką, funkcijas, teises bei atsakomybę.

3. Komisijos veikla grindžiama kolegialiu klausimų svarstymu ir sprendimų priėmimu.

4. Šį Reglamentą bei Lėšų skirstymo komisijos sudėtį tvirtina ir keičia Savivaldybės taryba.

**II SKYRIUS**

**DARBO TVARKA**

5. Komisiją sudaro 5 asmenys. Į Komisiją du atstovus siūlo Plungės rajono savivaldybės Švietimo taryba, o jos nesant - Plungės rajono švietimo įstaigos; 2 atstovus siūlo Plungės rajono savivaldybės taryba ir vieną atstovą siūlo Plungės rajono savivaldybės administracijos direktorius.

6. Komisija atviru balsavimu renka Komisijos pirmininką ir pirmininko pavaduotoją.

7. Komisiją techniškai aptarnauja Savivaldybės administracijos direktoriaus įsakymu paskirtas asmuo.

8. Komisijos posėdžiai yra vieši ir rengiami ne rečiau kaip 3 kartus per metus. Komisijos posėdžius šaukia Komisijos pirmininkas, o kai jo nėra - pirmininko pavaduotojas.

9. Neeilinis Komisijos posėdis gali būti sušauktas, jeigu to prašo ne mažiau kaip trečdalis Komisijos narių arba Komisijos pirmininko iniciatyva.

10. Komisija:

10.1. nustato paraiškos ir prašymo formas bei paraiškų priėmimo terminą premijoms už aukštus pasiekimus olimpiadose ir konkursuose gauti;

10.2. vertina paraiškas, skirsto Programos lėšas;

10.3. kasmet pateikia Savivaldybės administracijos direktoriui Komisijos veiklos ataskaitą;

10.4. atlieka kitas funkcijas, numatytas Plungės rajono savivaldybės Mokslo rėmimo programos lėšų skyrimo ir naudojimo tvarkos apraše.

11. Komisijos posėdis laikomas teisėtu, jeigu jame dalyvauja ne mažiau kaip pusė Komisijos narių. Komisijos sprendimai priimami paprasta balsų dauguma. Balsams pasiskirsčius po lygiai, lemia Komisijos pirmininko balsas.

12. Skubiais atvejais arba kai nėra tikslinga kviesti posėdžio, Komisijos pirmininko sprendimu Komisija gali būti kviečiama priimti sprendimą elektroniniu būdu. Savo nuomonę narys turi pareikšti per tris darbo dienas elektroniniu laišku, adresuotu sekretoriui. Tokiu atveju surašomas ir pasirašomas Komisijos posėdžio protokolas, pažymint, kad balsuojama elektroniniu būdu. Dviem Komisijos nariams per nustatytą terminą motyvuotai prieštaraujant sprendimo priėmimo elektroniniu būdu formai, turi būti kviečiamas Komisijos posėdis.

13. Komisijos sprendimai įforminami protokolu.

14. Komisijos protokolą pasirašo posėdžio pirmininkas ir posėdžio sekretorius.

**III SKYRIUS**

**DOKUMENTŲ PATEIKIMO BEI JŲ SVARSTYMO TVARKA**

15. Iki Komisijos nustatytos datos įstaigos ar organizacijos pateikia Komisijos sekretoriui nustatytos formos paraiškas ir reikalingų dokumentų kopijas.

16. Komisijos sekretorius:

16.1. registruoja pretendentų pateiktus dokumentus;

16.2. patikrina, ar pateikti visi reikalingi dokumentai;

16.3. jei reikia, Komisijos pavedimu patikslina informaciją.

17. Vadovaudamasi Plungės rajono savivaldybės Mokslo rėmimo programos lėšų skirstymo ir naudojimo tvarka, Komisija išanalizuoja gautas paraiškas, pasiūlo galimo finansavimo dydį ir teikia Savivaldybės administracijos direktoriui tvirtinti.

**IV SKYRIUS**

**BAIGIAMOSIOS NUOSTATOS**

18. Komisija už savo veiklą atsiskaito Savivaldybės tarybai kartą per metus.

19. Nepanaudotos lėšos turi būti grąžinamos į biudžetą iki einamųjų metų gruodžio 31 d.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_